ईराक युद्ध के शुरू से कटु आलोचक रहे ओबामा की बातों में गोरों को दम नजर आता है। गोरों का दिल जीतने का उनका अपना अंदाज है। यह कहते हैं, ‘‘मैं इन लोगों को जानता हूँ। ये मेरे दादा-दादी, नाना-नानी के समान हैं... इनका आचरण, इनकी संवेदनशीलता, इनका सही या गलत मानने का अधिकार - मैं इन सबसे परिचित हूँ।’’ दरअसल अफ्रीकी मूल के पिता और अमरीकी मूल की श्वेत माँ से जन्मे ओबामा की परवरिश उनके गोरे नाना-नानी ने की है। इसलिए वे इन दोनों ही समाजों की संवेदनशीलता से भली-भाँति परिचित हैं। राजनैतिक हथकण्डा कहा जाए या एक उदार हृदय और खुले दिमाग का प्रमाण, ओबामा, मुसलमान पिता के इसाई बेटे हैं और अपने गले की जंजीर में हनुमान जी की मूर्ति अपनी रक्षा के लिए सदा साथ रखते हैं। आज की बदलती दुनिया में जब शहरी युवा पीढ़ी इण्टरनेट के जरिए, देश, धर्म, व जाति की सीमाओं को तोड़कर तेजी से अंतर्राष्ट्रीय वैवाहिक बंधनों में बंध रही है। दुनिया के हर कोने में नौकरी लेने में उसे गुरेज नहीं है और वो खुले दिल से दूसरों की तहजीब और जीवन मूल्यों को समझना चाहती है। ऐसे में अमरीकी इतिहास में राष्ट्रपति पद के पाँचवे सबसे युवा उम्मीदवार, ओबामा में इस पीढ़ी को अपना नेता नजर आता है।